Sunnmørsposten melder at Fremskrittspartiet i Møre og Romsdal nå vil si opp abonnementet på avisa. Partilaget i Olje- og energiminister Sylvi Listhaugs hjemfylke får støtte fra partiet sentralt.

Grunnen til misnøyen er en lederartikkel publisert på nettet onsdag kveld.

«Vil Fremskrittspartiet ut av regjering fordi Norge berger et fem år gammelt barn fra døden i en flyktningleir i Syria, så står døra åpen. Ingen trenger å stoppe dem», skrev Sunnmørsposten.

«Enten mener faktisk partiet at flertallet i Regjeringa skulle bøye seg for deres syn, og ofre et alvorlig sjukt barn på alteret for en «streng innvandrings- og flyktningpolitikk», eller så slamrer de bare med dørene for å vinne velgere på aller simpleste måte», står det også.

Skru På Lyd Error Error IS-KVINNEN: Kan en IS-kvinne velte regjeringen? Det var tema for «Debatten» på NRK, hvor Erna Solberg svarte for seg. Bilder fra NRK. Foto: Lars Eivind Bones / Dagbladet Vis mer

Avisbrenning

Det fikk Anne Marie Fiksdal, rådgiver for fylkespartiet som er Fremskrittspartiets største, til å si opp abonnementet torsdag morgen.

- Dette var en beslutning jeg gjorde på egen hånd. Abonnementet står på mitt navn. Dette er en markering mot Sunnmørspostens lederartikkel, som også er avisas mening, sier Fiksdal til avisa.

- MENINGER VI IKKE STÅR FOR: - De prøver å påføre oss meninger som vi ikke står for i det hele tatt, sier fylkesleder i Møre og Romsdal, Frank Sve til Dagbladet. Foto: Vidar Ruud / NTB scanpix Vis mer

Dermed føyer Fremskrittspartiet i Møre og Romsdal seg inn i en rekke av sterke reaksjoner fra partifeller mot det norske medier har skrevet.

Den mest kjente av disse er kanskje tidligere justisminister Anders Anundsens brenning av lokalavisa Tønsbergs Blad i 2013.

I januar 2018 gikk Per-Willy Amundsen til en langvarig boikott av avisa iTromsø, som fagbladet Journalisten i april i fjor kunne melde om at var avsluttet.

«Rystet»

Nå får Anne Marie Fiksdal full støtte av sin fylkesleder, Frank Sve.

- Det var en direktereaksjon etter at både hun og resten av partiets tillitsvalgte rett og slett ble veldig, veldig lei seg, sier Sve til Dagbladet.

Han kaller lederartikkelen for et «angrep på vår anstendighet», og synes oppsigelsen var på sin plass.

- Ja. Det er helt OK, sier Sve.

På Facebook skriver han at han er «rystet», og at Sunnmørspostens budskap kan tolkes som at «det berre er å bli IS og terrorist, så tar Norge imot dokke med opne armar».

«Forbrukermakt»

- Dessuten tegner de et bilde som er fullstendig feil, sier Sve til Dagbladet.

- De prøver å påføre oss meninger som vi ikke står for i det hele tatt, sier Frank Sve.

Mediepolitisk talsmann i Fremskrittspartiet, Morten Wold, sender Dagbladet denne kommentaren:

«Jeg har stor forståelse for de sterke reaksjonene på lederen i Sunnmørsposten. FrP er ytringsfrihetens fremste forsvarer og Sunnmørsposten må selvsagt få skrive hva de vil. Men de må også akseptere at leserne reagerer. Det kalles forbrukermakt.»

- FORBRUKERMAKT: «Sunnmørsposten må selvsagt få skrive hva de vil. Men de må også akseptere at leserne reagerer. Det kalles forbrukermakt», skriver Fremskrittspartiets mediepolitiske talsmann Morten Wold. Foto: Heiko Junge / NTB scanpix Vis mer

Beklager ikke

Hanna Relling Berg, ansvarlig redaktør i Sunnmørsposten, vil ikke beklage lederartikkelen.

Hun understreker overfor sin egen avis at en leder står for avisas regning, og er uavhengig fra avisas redaksjonelle dekning av saker.

Hun har merket seg de sterke reaksjonene fra Fremskrittspartiet.

- Vi har ikke skrevet at Fremskrittspartiet ikke ønsker å hjelpe det sjuke barnet. Men slik vi ser det i denne konkrete saken, blir konsekvensen av å la være å ta mora hjem å la et sjukt barn risikere å dø i Al-Hol-leiren, sier hun til Sunnmørsposten.

Dagbladet har så langt ikke fått kommentarer fra Møre og Romsdals mest kjente FrP-er, Olje- og energiminister Sylvi Listhaug.